רגע לפני שקדושת יום הכיפורים נוחתת עלינו, Xnet יוצא למשימת מצווה ומנסה לפייס בין הצדדים במריבות המתוקשרות של השנה האחרונה בעולם האופנה הישראלי. ממלחמת הרזות בשמנות ועד הסכסוך בין יוסף פרץ לדורין אטיאס – מי הואיל לסלוח ולשכוח ומי נותר בעמדת הצ'ילבה?
סיכות הן מוצר פופולארי ובסיסי בתעשיית האופנה. לרוב הן משמשות לחיבור בין בדים או לסימון מכפלת, אבל בעתות כעס, עצבים ומרמור, הן עלולות להפוך לכלי נשק מטפורי נגד קולגות. הסיבות מגוונות - מצרות עין, דרך גזילת קרדיט, חשד בהעתקה, פירוק שותפות או סתם חוסר פרגון. וכשזה קורה, זה דוקר, או-הו, כמה שזה דוקר.
תעשיית האופנה המקומית אינה חפה מסכסוכים עסקיים וריבים מקפיאי דם. לא מעט מעצבים, סטייליסטים ואנשי אופנה הגיעו השנה לכותרות בזכות הרבה כישרון וגם, לא מעט, הודות לפה ג'ורה שפתחו על קולגות.
בניגוד לשנים קודמות, שבהן חשיפת הסכסוך היתה בלעדית לתקשורת האופנה הממוסדת, כיום לא צריך יותר מחשבון פייסבוק, אינסטגרם וטוויטר כדי לשלוח לחמך על פני המים. מעצבת האופנה טובה'לה חסין, דמות פעילה ברשתות החברתיות, הגדירה את זה מצוין: "זה היופי בפייסבוק, לא צריך בתי משפט!!".
רגע לפני יום הכיפורים, ליקטנו את חמש ההתגוששויות המתוקשרות של השנה ופנינו אל הניצים כדי לבדוק האם ברוח חג הסליחות היהודי, הם מוכנים לסלוח ולשכוח. התוצאות לפניכם.
מתי: ספטמבר 2012.
למה: חוסר פרגון.
מה: סטטוס שפרסם מעצב האופנה יוסף בפייסבוק נגד הסטייליסטית ומבקרת האופנה דורין אטיאס הצליח להלהיט לפני פחות מחודש את תעשיית האופנה. פרץ קרא להעיף ממסך הטלוויזיה את "גברת דרקונים", בעלת פינת האופנה בתוכנית "ערב טוב עם גיא פינס" ומנחת התוכנית "שעת הדרקון", לאחר שלטענתו היא אינה מפרגנת לאופנה ישראלית. לדבריו, בכך היא פועלת בעקיפין לפגיעה במעצבי האופנה ובתדמיתם התקשורתית, מה שמוביל, בסופו של דבר, לסגירתם של עסקים רבים בתעשייה המקומית.
"אתמול התבשרנו על עוד מעצבים ישראלים שסוגרים את המותגים שלהם, כנראה מהמון סיבות: מיתון, ניהול, רשתות זולות, יבוא של סמרטוטים מהמזרח", כתב פרץ. "אבל צריך להסתכל קצת מסביב ולראות את האנשים שמדברים או מייצגים אופנה במדיה הישראלית. כדאי לדון בתוכניות עלובות, עילגות ומחפירות, שמוזילות את השפה, שמתנהלות כאילו זה סלון של פרחה במרצדס, עם מנחה שלמדה לסגור את המחשוף בחולצת השיפון שלה עד לצווארון ולספר כמה היא אוהבת וינטג', ולרמוס עבודה של מעצבים מוכשרים עם השכלה ועשייה אמיתית".
יוסף, האם אתה סולח לדורין? "בוודאי שסולח. אדם צריך לסלוח לחברו, אבל אשמח שהיא תשנן את המשפט: 'האומר אחטא ואשוב, אחטא ואשוב - אין יום הכיפורים מכפר'".
דורין, האם את סולחת ליוסף? דורין אטיאס בחרה לא להגיב.
מתי: פברואר 2012.
למה: חשד בהעתקה.
מה: מעצבת האופנה טובהל'ה חסין מאשימה את מעצב האופנה גדי אלימלך בהעתקה של מוטיב הפרחים המזוהה איתה מזה שני עשורים. "ברכות לסטייליסט המצטיין גדי אלימלך, שהחליט להתחפש למעצב!!! בוא נראה מי מחברי המלומדים יזהה את מקורות ההשראה של המוכשר (יותר נכון העתקה)", כתבה חסין בעמוד הפייסבוק שלה והוסיפה תמונות לדוגמה מקולקציית החורף של אלימלך. "כל הכבוד גדי, הצלחת לעבוד עלינו עם התחפושת, אבל הנה נחשפת!! קפוץ לביקור, יש דברים הרבה יותר עדכניים... טובהל'ה, דיזנגוף 220". בהמשך כתבה חסין את המשפט המכונן שכבר ציטטנו לעיל: "זה היופי בפייסבוק, לא צריך בתי משפט!!", והמשיכה ב"הנה גדי, קבל את מקור ההשראה מקולקציית 2008 בצבע עדכני".
הסכסוך עלה שלב כשלתמונה נכנסה בתה של טובה'לה, נעמה חסין, שהמשיכה במתקפה החזיתית נגד אלימלך ופרסמה סטטוס משל עצמה: "ושוב הצדקנות המאוסה של מר אלמלייך (הטעות במקור, א"י), אז הנה לשיפוטכם", חתמה וצירפה דוגמאות מקולקציה ישנה של טובהל'ה לצד דגם של אלימלך. בראיון ל-Xnet אמרה חסין: "עושים לטובהל'ה עוול. אנשים לא לוקחים אותה ברצינות בגלל האופי והאישיות שלה. קשה לאנשים לפרגן לה. אני רוצה שהוא יגיד שהיא השפיעה עליו".
טובהל'ה, האם את סולחת לגדי? "אני לא כועסת על גדי ואין לי כלום נגדו. אני חושבת שהוא מוכשר, אבל אני רוצה ממנו קומפלימנט, שיגיד שאני השראה עבורו. אני רוצה לנצל את ההזדמנות ולומר שלפעמים ההתבטאויות שלי בוטות, אבל הן לא מגיעות ממקום של רצון לפגוע, אלא מהרצון שלי להביא את עצמי לתודעה. אני מרגישה שאני נלחמת את מלחמת המעצבים. אז אם אני פוגעת - אני מבקשת סליחה. עם זאת, לא סולחת לדורין אטיאס ולא לבית הספר שנקר, שהוא אבי אבות החטא של כל מה שקורה פה היום למעצבים הישראלים. שנקר צריך לבקש סליחה מהמעצבים שהוא הוציא תחת ידו, שמלמד אותם לחשוב בינלאומי ולא להיות מעצבים ישראלים".
גדי, האם אתה סולח לטובה'לה? "לגמרי. סליחה ענקית מהולה בחמלה. יש לי עדיין רספקט אל טובה'לה".
מתי: אפריל 2012.
למה: היקפים צרים.
מה: הסיפור הבא יכול בהחלט לטעון לכתר "היאבקות במשקל נוצה". באקלים שנוצר בישראל בעקבות "חוק הפוטושופ" וציד הרזות שבא איתו, הרגישה אשת יחסי הציבור והדוגמנית דנה פרימן שעם כל הכבוד לנשים במידה 40, שזכו לכינוי "אמיתיות", גם לנשים רזות מגיע לחיות בשקט, מבלי לקבל הערות על משקלן. "אני אוהבת אנשים צנומים או אתלטיים עם גזרות מושלמות", פרסמה פרימן בעמוד הפייסבוק הפופולארי שלה. "שומן זה עידוד למחלה וחוק הפוטושופ יחד עם כל הממורמרות והלא מרוצות מעצמן יכולים לקפוץ לי. נמאסתן, ממורמרות, הקנאה העבירה אתכן על דעתכן".
בשיחה עם Xnet יממה לאחר פרסום הסטטוס סיפרה פרימן על המניעים שהובילו אותה להצהרה זו. "כתבתי את הסטטוס אחרי שראיתי שעלה הקמפיין האחרון של קסטרו עם לירז דרור היפה, וכולנו יודעים שלירז דרור לא אנורקסית. להפך, יש לה נתונים מושלמים. אבל הרבה בחורות ראו את התמונה שלה ומצאו לנכון לכתוב תגובות כמו 'מה עם קצת בשר?'. אני לא סובלת שקוראים לחמוקיים 'בשר', אני מקבלת חלחלה מתגובות כאלה". "כל החיים שלי אני אוכלת תגובות הזויות על הרזון שלי, וזה תמיד הגיע מאנשים מלאים", המשיכה. "אף בחורה במשקל נורמלי לא אמרה לי דבר כזה. לאנורקסיות אין שיער, אין מחזור והן נראות חולות. אז איך אפשר להגיד עליי – שיש לי מלא שיער, לחיים אדומות וציצי – שאני חולה".
יום למחרת, הגיע תורן של המלאות לענות לה. בתפקיד השופר, דוגמנית הפלאס סייז ריי שגב, שפרסמה בבלוג הפופולארי שלה פוסט שכנגד: "כבחורה חולה, לפי דנה פרימן, מכיוון שאינני צנומה ושדופה או עם גזרה 'מושלמת' אני מעוניינת להעלות כאן כמה תהיות, האם השחצנות הפכה לתכונה אהודה ומקובלת בקרב תעשיית האופנה או מי שרוצה יח"צ בארץ הזאת?", פנתה אליה שגב באופן אישי. "מי את שכולן אמורות לקנא בך לעזאזל? מה זו גזרה מושלמת? מי נתן לך או לכל הדוגמניות במידה 0 תו תקן שלמות? מי אלה הבהמות הממורמרות שאת מדברת אליהן ואיך את מעיזה לבקש הערות פחות סקסיסטיות כשאת עומדת בראש אמירות מבחילות וממדרות כאלה כלפי נשים?".
דנה, האם את סולחת לשמנות? "אני סולחת. שאלוהים יסלח להן גם. ואה, שמתי לב שריי שגב גם רזתה קצת".
ריי, האם את סולחת לדנה פרימן? "זה לא היה מופנה אליה באופן אישי, אלא לדברים שהיא אמרה. נראה לי שזה מאחורינו".
למה: פירוק שותפות.
מה: לפני כשנה וחצי חברו מעצב האופנה נתיב יוחאי מאור (לשעבר המעצב הראשי ברשתות אישה אישה ומאוזנר) ואושיית האופנה אילנה ברקוביץ' להשקת מותג משותף בשם NYOTA (מסווהילית: כוכב, וגם ראשי התיבות של הערים ניו יורק ותל אביב), כפי שדיווחנו לראשונה ב-Xnet. נכון לאותם ימים, השניים היו חברים טובים שחלקו תשוקה גדולה להשקת קולקציה משותפת. אלא שלפני כחודש וחצי הפרידו השניים כוחות, הפעם בטונים לבביים פחות מאלו ששמענו מהם בתחילת הדרך.
בתחילת החודש (ספטמבר) השיק מאור קולקציה ראשונה נטולת ברקוביץ', תחת שם המותג NY. מלבד הבגדים הנאים שהציג לקהל הרחב, הלה החליט לחלוק עם התקשורת בראיונות את פרטי הסכסוך עם ברקוביץ', ולא בחל בהשתלחויות ישירות במי שעד לא מזמן היתה שותפתו וחברתו הקרובה. לדבריו, הכול החל לאחר שקיבל מברקוביץ' הודעת טקסט שהוציאה אותו משלוותו, ומשם הסיפור התפתח למאבקי אגו מתמשכים בין הצדדים. השותפות הופסקה לאחר שהמחלוקות נפתרו בין עורכי הדין של השניים.
בראיון שהעניק למעריב אמר מאור: "אילנה התבלבלה במקצת. יש שם בעיות אגו, וחבל, כי ימי 'אבא גנוב' עברו כבר, תתקדמי. לקראת קולקציית החורף ואחרי כל מה שהשקעתי, היתה לנו איזו שיחה שאחריה היא שלחה לי סימוס שבלעדיה לא היה קורה כלום, וכל המותג הזה זה השם שלה. כתבתי לה שירדתי לקנות שוקו ולחמנייה במכולת עם השם שלה ולא נתנו לי כלום. פתחתי לה ב-160 קמ"ש. כל מה שנתתי עולה כסף, והיא לא יכולה לקבל את זה בחינם. הפיילוט היה מהמם, היה לזה באזז מטורף והרווחנו יפה, אבל זה לא הוגן שנמשיך להתחלק בזה חצי חצי, כי היא לא עשתה כלום. היא לא באמת עיצבה את הבגדים, היא סטייליסטית. פשוט עלה לה שהחזרנו אותה לכותרות. היא שלחה לי מייל שאם אני לא רוצה לעבוד איתה יותר, שאני אשלח לה מכתב שמאשר לה להשתמש במותג. ממש, כאילו, באיזה סרט את חיה?"
נתיב, האם אתה סולח לאילנה? "ודאי. איך אומרים, אם נפגעתי או פגעתי, קבלי את סליחתי. אנחנו לא פוסלים שיתוף פעולה בעתיד".
אילנה, האם את סולחת לנתיב? ליהי גורלניק, אשת יחסי הציבור של ברקוביץ', מסרה בשמה: "בהצלחה לנתיב בהמשך דרכו המקצועית. גמר חתימה טובה וצום מועיל לכולם".
למה: שמלת המריבה.
מה: בעוד קרבות אגו הם דבר שכיח בסצנת האופנה המקומית, מאבקים על קרדיט בין מעצבים הם לא עניין שבשגרה, שהרי מעצבי האופנה בישראל פועלים על פי רוב באופן יחידני, ולא ששים לשתף פעולה עם קולגות. אלא שהסכסוך הזה חרג לחלוטין מהנורמה המקובלת.
הכול החל בראיון שהעניק פראצ'ה לוואלה! אופנה, ובו לקח קרדיט מלא על שמלת הכלה שעיצב יחד עם סרוסי לרותם סלע. בתעשייה כולם ידעו שהעבודה על השמלה היתה משותפת (בדומה לעבודת הצוות של סרוסי יחד עם ויוי בלאיש על שמלת החתונה של מלאני פרס), אלא שפראצ'ה בחר להציג את הדברים קצת אחרת.
התגובה של סרוסי לא איחרה לבוא, ובראיון שנתנה למעריב לפני מספר חודשים אמרה: "מה שהטריף אותי זה שהוא (פראצ'ה, א"י) אמר שהוא עיצב את השמלה. הוא לא עיצב את השמלה, אבל בגלל שפתחנו את העסק באהבה, תכננתי גם להתפצל באהבה. סיכמתי איתו שמתחלקים בכל הדגמים המשותפים, ולא התכוונתי לקחת קרדיט על כלום. מעולם לא היה יוצא לי מהפה שאני עיצבתי לבד את השמלה, אלמלא הוא התחיל להגיד את זה בכל מקום".
"אני לא רוצה להשקיע אנרגיות בחורבן, אבל בתעשייה יודעים מי עשה מה אצלנו בעסק", המשיכה סרוסי וסיפרה על ההתפצלות בין השניים. "השארתי לו את הדגמים שלי, השארתי לו את העובדות שלי, וחיכיתי עם ההתפצלות חודשים עד שהכלה האחרונה קיבלה את השמלה שלה. עשיתי לו רק טוב, הרמתי אותו, וחבל, כי זה לא פייר. לנכס דגם שהוא כל כך אבן דרך בקריירה שלי, 90 אחוז מהסטודיו מושתת על הדגם הזה, זה ממש לעשות צחוק מהעבודה".
גולדי, האם את סולחת לרונן? גולדי סרוסי סירבה להתייחס לפרשה.
רונן, האם אתה סולח לגולדי? "אני לא חושב שיש לי על מה לבקש סליחה. חברות בעיניי זה ערך עליון, וגולדי היתה בשבילי אחות. אני סולח לה".